Beklagelse

I denne artikel refererer Information Weekendavisen og Fagbladet 3F for, at fagforbundet 3F har politianmeldt to italienske virksomheder, der er underleverandører til metrobyggeriet i København, for kokainsmugling. Hovedentreprenøren på det københavnske metrobyggeri, Copenhagen Metro Team (CMT), der overvejende er ejet af den italienske virksomhed Salini Impregilo, har imidlertid protesteret over indholdet af artiklen og har anmodet om en beklagelse og en afklaring.

CMT skriver: »Artiklen efterlader indtrykket af, at entreprenører på Metro-projektet kan være styret af eller have forbindelse med kriminelle organisationer, der angiveligt blandt andet er involveret i salg af narkotika i Danmark. Artiklen er især baseret på en tidligere artikel i Weekendavisen, som igen primært er baseret på en politianmeldelse fra fagforeningen 3F, der citerede anonyme kilder, som ifølge fagforeningen 3F var tidligere medarbejdere på Metroprojektet.« CMT anfører endvidere, at »udtalelserne fra de indirekte, anonyme og unavngivne kilder«, som politianmeldelsen og medieomtalen er baseret på, »ikke er faktuelt underbyggede, og at Information ikke er bekendt med holdepunkter for rigtigheden heraf.« CMT oplyser desuden, at CMT »selv har taget kontakt til politiet, der på CMTs Camp har foretaget ransagninger, der som forventet ikke har ført til fund af politimæssig interesse, og som heller ikke har underbygget oplysningerne fra 3F«. Endelig anfører CMT, at »oplysningerne fra 3F er svære at undersøge, da de er baseret på fire unavngivne kilder, der ikke ønsker at stå frem eller tage kontakt til politiet.«

Information beklager, at det ikke fremgik tydeligt nok af denne artikel, at der er tale om anklager, hvis troværdighed er uklar. Information mener dog ikke, artiklen efterlader det indtryk, at entreprenørerne på Metro-projektet kan være styret af mafiaen, sådan som CMT anfører. Information beklager desuden den måde, hvorpå Information i artiklen kæder politianmeldelserne sammen med et anonymt brev, som Information modtog i december 2012 »om to mystiske dødsfald på en byggeplads i Syditalien«. Som det fremgår af artiklen, indgår det byggeselskab, der omtales i brevet, i Salini Impregilo-koncernen, og Information burde have indhentet svar fra virksomheden om sagen.

Der løber et spor af hvidt pulver fra byggepladser i Danmark til den syditalienske region Calabrien, hvor mafiaorganisationen La ’ndrangheta kontrollerer hele samfundslivet.

I sidste uge politianmeldte fagforbundet 3F to italienske virksomheder, der er underleverandører på metrobyggeriet i København, letbanen i Aarhus og angiveligt også udvidelsen af jernbaneforbindelsen mellem København og Ringsted, for kokainsmugling:

»Vi har gennem længere tid fået oplysninger om, at der foregik alvorlige kriminelle aktiviteter på flere af byggepladserne, og derfor har vi nu valgt at gå til politiet,« udtaler næstformanden for 3F’s Byggegruppe, Palle Bisgaard, til Fagbladet 3F: »Vi går hver dag på pladserne og arbejder på at få et tillidsforhold til arbejderne på de danske metrobyggerier for at sikre, at der er ordentlige løn- og arbejdsvilkår,« tilføjer Bisgaard, »og den kamp bliver ikke nemmere, hvis flere af firmaerne er styret af en dybt kriminel organisation.«

Konkret har 3F modtaget indberetninger om, at forsendelser af kokain bliver transporteret sammen med byggematerialer og omlastet på byggepladser.

Weekendavisen har lavet et flot journalistisk graverarbejde om de politianmeldte virksomheder New World Constructions og Nicofer, der angiveligt har beskæftiget et par hundrede mand på danske byggepladser og deler adresse i et industrikvarter i den norditalienske by Verona: »Ingen af de to firmaer gør meget ud af at reklamere for sig selv,« skriver Weekendavisen, »der er ingen telefonnumre, ingen hjemmesider, ingen mails, der virker.«

Truet til tavshed

Risikoen for mafiainfiltrationer i forbindelse med store offentlige anlægsarbejder er velkendt. Det er vanskeligt at kontrollere, hvem der reelt ejer de firmaer, der får underentrepriser.

I Italien har man et såkaldt antimafia-certificeringssystem i forbindelse med offentlige entrepriser, men det kan selvfølgelig omgås ved hjælp af stråmænd.

I Danmark mangler vi stort set alle de juridiske redskaber til at forebygge mafiakriminalitet og er efterforskningsmæssigt nærmest forsvarsløse uden for det europæiske politisamarbejde som følge af folkeafstemningen om retsforbeholdet i december 2015.

De personer, der står bag de to politianmeldte selskaber, er ifølge Weekendavisen ikke dømt for mafiakriminalitet, men bliver ikke desto mindre i efterretningsrapporter beskrevet som tæt knyttet til nogle af de dominerede familier i ’Ndranghetaen, der betragtes som verdens mægtigste og mest vidtforgrenede forbrydersyndikat.

Bortset fra at undersøge den konkrete mistanke om narkokriminalitet kan dansk politi dog næppe stille meget op.

I politianmeldelsen omtaler 3F de mistænkte virksomheder som »en central del af en større international narkoring«.

At man angiveligt kan købe kokain på danske pizzeriaer er dog ikke det alvorligste aspekt ved mafiainfiltrationerne, men snarere blot et symptom. ’Ndraghetaen har gennem alliancer med latinamerikanske narkokarteller opnået en slags monopol på distributionen af kokain i Europa, men de samfundsmæssige skadevirkninger handler især om forurening af den legale økonomi gennem korruption og hvidvaskning.

Således spørger mafiaeksperter for tiden sig selv, hvorfor f.eks. boligmarkedet i Paris trods den økonomiske krise stadig er så ophedet. Tendensen i mafiaernes ekspansion mod nord går fra kontrol med territoriet, som man kender det i Syditalien, mod kontrol med økonomien.

For at kunne arbejde ubemærket er det i organisationernes interesse at benytte sig af korruption i stedet for vold. Men truslen om vold er altid implicit og tvinger samarbejdspartnere til at adlyde mafiaens tavshedslov, omertà, som 3F helt rigtigt påpeger.

Advarsler og forudanelser

Det er godt, at 3F nu tvinger politiet, politikerne og borgerne til at forholde sig til et alvorligt problem. Men det har ikke skortet på advarsler og forudanelser. Information modtog i december 2012 et anonymt brev, afsendt fra København, med en tekst på italiensk om to mystiske dødsfald på en byggeplads i Syditalien, som vi informerede politiet om.

Det byggeselskab, som omtales i brevet, indgår i Salini Impregilo-koncernen, som også er hovedentreprenør på metrobyggeriet i København.

Politiken har gennem flere år skrevet udførligt om forholdene på de københavnske metrobyggepladser, hvor der har været adskillige eksempler på brud på sikkerhedsreglerne og krænkelser af arbejdstagernes rettigheder. Her i avisen advarede vi i en leder i november 2013 mod at undervurdere problemet.

Politianmeldelsen viser dog også, at mafiaen heldigvis ikke er almægtig. Men for at forstå risikoen bør man se på udviklingen i rige områder i Norditalien, som indtil for få årtier siden ikke kendte til fænomenet mafia.

Gennem især bygge- og renovationsbranchen har de syditalienske mafiaer fået så stor økonomisk vægt, at de også har vundet politisk magt. Og lokale erhvervsdrivende opfatter tilsyneladende efterhånden klanerne som effektive og alsidige servicevirksomheder, der kan bruges til at låne penge, vinde licitationer, inddrive gæld osv. Således svækkes ellers sunde civilsamfunds immunforsvar.

Beklagelse:

Hovedentreprenøren på det københavnske metrobyggeri, Copenhagen Metro Team (CMT), der overvejende er ejet af den italienske virksomhed Salini Impregilo, har protesteret over indholdet af artiklen og har anmodet om en beklagelse og en afklaring.

CMT skriver: »Artiklen efterlader indtrykket af, at entreprenører på Metro-projektet kan være styret af eller have forbindelse med kriminelle organisationer, der angiveligt blandt andet er involveret i salg af narkotika i Danmark. Artiklen er især baseret på en tidligere artikel i Weekendavisen, som igen primært er baseret på en politianmeldelse fra fagforeningen 3F, der citerede anonyme kilder, som ifølge fagforeningen 3F var tidligere medarbejdere på Metroprojektet.«

CMT anfører endvidere, at »udtalelserne fra de indirekte, anonyme og unavngivne kilder«, som politianmeldelsen og medieomtalen er baseret på, »ikke er faktuelt underbyggede, og at Information ikke er bekendt med holdepunkter for rigtigheden heraf.«

CMT oplyser desuden, at CMT »selv har taget kontakt til politiet, der på CMTs Camp har foretaget ransagninger, der som forventet ikke har ført til fund af politimæssig interesse, og som heller ikke har underbygget oplysningerne fra 3F«.

Endelig anfører CMT, at »oplysningerne fra 3F er svære at undersøge, da de er baseret på fire unavngivne kilder, der ikke ønsker at stå frem eller tage kontakt til politiet.«

Information beklager, at det ikke fremgik tydeligt nok af artiklen i Information, at der er tale om anklager, hvistroværdigheder uklar. Information mener dog ikke, artiklen efterlader det indtryk, at entreprenørerne på Metro-projektet kan være styret af mafiaen, sådan som CMT anfører.

Information beklager desuden den måde, hvorpå Information i artiklen kædede politianmeldelserne sammen med et anonymt brev, som Information modtog i december 2012 »om to mystiske dødsfald på en byggeplads i Syditalien«. Som det fremgår af artiklen, indgår det byggeselskab, der omtales i brevet, i Salini Impregilo-koncernen, og Information burde have indhentet svar fra virksomheden om sagen.